Carlos Mazón Guixot

**Carlos Arturo Mazón Guixot**, naixiu d'Alicant (Alicantín, País Valenciano) l'8 d'abril de 1974, ye un politico y avogau valenciano, militant d'o *[[Partido Popular de la Comunidad Valenciana]]*, que ha ocupau cuantos cargos politicos en o País Valenciano dende l'anyo 1999, plegando a estar esleyiu President d'a Gubierno d'a Cheneralidat Valenciana en 2023 dimpués d'as eleccions a las Corz Valencianas d'ixe anyo ta la XI Lechislatura d'as Corz. Tanimientres, anteriorment heba estau concellero en os concellos de Catral y Alicant y heba ocupau cargos directivos en a Cheneralidat Valenciana mientres o Primer Gubierno Camps. Tamién ha ocupau cargos directivos ern o suyo partiu, estando l'actual president d'o *[[Partido Popular de la Comunidad Valenciana]]* (dende 2021) dimpués d'haber-ne estau lo president d'o *[[Partido Popular de la Comunidad Valenciana|Partido Popular]]* d'Alicant (2020-2021).

O 3 de noviembre de 2025, presentó la suya dimisión como president d'a Cheneralidat dimpués d'una intensa presión dende la depresión aislada en livels altos escaicida lo 29 d'octubre de 2024 en o País Valenciano. Tanimientres, continó estando lo president d' Cheneralidat en funcions dica que las Corz Valencianas esleyoron un nuevo president, Juanfran Pérez Llorca, lo 2 d'aviento de 2025.

## Formación
Se formó en estudiando dica lo COU en o colechio *Jesús María Vistahermosa* d'a suya ciudat natal, empecipiando estudios de Dreito en a Universidat d'Alicant en 1992, dica la suya licenciatura en 1997, cuan prencipió a treballar como avogau.

## Vida politica
### Primeras anyadas
Con nomás que 18 anyadas s'afilió a lo *[[Partido Popular de la Comunidad Valenciana]]*, la filial en a suya comunidat autonoma d'o *[[Partido Popular]]*.

En 1999 prencipia la suya vida politica activa, en estar nombrau director cheneral de l*'[[Institut Valencià de la Joventut]]* en o Segundo Gubierno Zaplana, estando nombrau dimpués director cheneral de Comercio y Consumo por o Primer Gubierno Camps en 2003. En 2004 a la suya dirección cheneral se li retiran as competencias sobre comercio, adhibindo-se-li por contra competencias sobre seguranza industrial.

### Politica municipal
En as eleccions municipals de 2007 fue esleyiu concellero d'o Concello de Catral, estendo nombrau deputau provincial d'a Deputación Provincial d'Alicant y designau vicepresident cuarto d'ixa institución, quedando a lo cudiau d'as competencias sobre Cooperación.

Tanimientres, en 2009 deixa temporalment a suya participación en a vida politica activa en estar contractau como director cherent d'a Cambra de Comercio, Industria, Servicios y Navegación d'Alicant.

### Deputación Provincial d'Alicant
En as eleccions municipals de 2019 fue esleyiu concellero d'o Concello d'Alicant en as listas d'o *[[Partido Popular de la Comunidad Valenciana]]*. Nombrau por ixe partiu nuevament deputau provincial, fue esleyiu president d'a Deputación o 19 de chulio d'ixe anyo.

Complementariament, o 3 de chulio de 2021 fue esleyiu president d'o *[[Partido Popular de la Comunidad Valenciana]]*, albandonando lo suyo cargo anterior de president d'o *[[Partido Popular de la Comunidad Valenciana|Partido Popular]]* d'Alicant.

### Presidencia d'a Cheneralidat
En as eleccions a Corz Valencianas de 2023 fue esleyiu deputau en as listas d'o suyo partiu por a provincia d'Alicant. En ixas eleccions, o *Partiu Popular de la Comunidad Valenciana* obtenió 40 deputaus sobre 99, encara que estió lo partiu mas votau, con un 35,75% d'os votos.

Con o resultau d'as eleccions, a sola mayoría posible yera un acuerdo d'o *Partido Popular* con *[[Vox (partiu politico)|Vox]]*, que heba obteniu 13 deputaus, plegando-se asinas a un pacto con dito partiu y estando esleyiu o 13 de chulio de 2023 president d'a Cheneralidat Valenciana con 53 votos a favor (*Partido Popular* y *Vox*) y 46 votos en contra (*[[Partit Socialista del País Valencià-PSOE]]* y *[[Coalició Compromís]]*).

#### Consecuencias d'a DALA
Como consecuencia d'a depresión aislada en livels altos que s'escaició en a Comunidat Valenciana lo 29 d'octubre de 2024 y que provocó mas de 200 victimas mortals, se producioron fuertes criticas a l'acción d'o Gubierno Mazón en a chestión d'a crisi, que comportoron cambios en a composición d'o Gubierno. En una primera etapa, lo 18 de noviembre de 2024 Mazón destituyó a Nuria Montes de Diego como consellera d'Innovación, Industria, Comercio y Turismo, substituyindo-la por Marián Cano García, a la vegada que nombraba a tenient cheneral Francisco José Gan Pampols como vicepresident ta la Recuperación Economica y Social. En una segunda etapa, lo 21 de noviembre de 2024 destituyó a Salomé Pradas Ten como consellera de Chusticia y Interior y desdobló en dos a consellería, nombrando a Juan Carlos Valderrama Zuirá como consellero d'Emerchencias y Interior y a Nuria Martínez Sanchis como consellera de Chusticia.

Finalment, dimpués d'un anyo, lo 3 de noviembre de 2025, Carlos Mazón presentó la sya dimisión como president d'a Cheneralidat Valenciana. Dende ixe momento lo Gubierno quedó en funcions diva la elección d'un nuevo president.

## Referencias

## Vinclos externos